منی مات منی بہشت انت ( ھانی بلوچ )
مات ہما وہد سُدیک گُژنگ بیت تا سُدیک آئیءِ چُک ورگ نہ وارت۔مات ءِ شپ ءِ پاسانی قدر ءَ یک چُکے تیوگیں زِند ءَ اَدا کُرت نہ کنت ۔مات پہ وتی چُکانی واستہ روچ ءُ شپ جہد کننت یک ماتے بگرداں اولی روچ ءَ وتی چکءِ واستہ ہردردءَ شموشکار بیت۔ہمے مات وتی چُکانی بچکندگ ءَ وش ءُ شادان بیت۔مات وتی ہما دستانی گوما دپار ءَ وتی چُک ءِ دپ ءَ دنت من ہما دستاں وتی سینگ ءَ دارگ لوٹ آں ۔مات ءِ ہر ہمک ساعت ءُ دمان ءِ درداں من تیوگیں چُکاں کلوہے دیگ لوٹ آں ۔من اِے کسہ ءَ ہما چُکاں گشگ لوٹ آں کہ آوتی بہشت بزاں وتی مات ءِ قدر ءَ نہ زان اَنت ،کسہ اِے رَنگ ءَ اِنت …. ماہیکان یک میڈیکل ءِ نودر برانت آگش اِیت وہدے من اسپتال ءَ training(ٹریننگ)ءِ واستہ رو آں گڈامن ہر روچ ماتانی مہروانی ءَ گند آں گڈا منی دل ءَ منی مات ءِ ہاتر ءَ عزت ءُ مہر گیشتر ودی بیت ۔من کُلّیں چُکاں گشگ لوٹ آں کہ آ وتی ماتاں مدام گَل ءُ شادان بہ کن انت ۔ماہیکان گش ایت وہدے من ER ایمر جنسی ءِ تہاٹریننگ ءَ باں گڈا من ءَ سک مزن مزنیں درونت رَس اِیت ءُ منی دل ءَ منی مات ءِ واستہ سک باز مہر ودی بیت ہمے مہر منی گام ءَ ترٛند کن اَنت ERءِ تہا ہر روچ جتا جتائیں caseکئیت ۔یک رَندے یک زالبولے کئیت ا ٓہون ءِ شانَگ (اُلٹی)ءَ بیت بلے آئیءِ زبان ءَ در اتکگیں یک جُستے من ءَ سک ہبکہ کنت ۔من ءَ وتی نیمگ ءَ توار کنت ۔وہدے من ءَ توار کنت گڈا من دل ءَ ہمے سر پد باں کہ آوتی بابت ءَ جُست کنت کہ من ءَ چے بوتگ بلے آئیءِ جُست اے نہ بیت بلکیں آمات گُش اِیت منی شانَگ ءَ چہ منی چُک ءَ وَ ہِچ نہ بیت !!؟ منی چُک زندگ بیت یا نہ بیت !!؟۔مات وتی دردانی تہ ءَ وتی چُک ءِ جان وشی ءِ پریات ءَ کنت مات ءِ مہر ءِ بدل نیست ۔آوہدءَ منی اَرس شلان بنت وہدے من لوگ ءَ رو آں گڈا اشتاپی وتی وانگ جاہ ءِ روگ ءَ لگ آں انچو چاراں دروازگ ءِ دپ ءَ منی مات اوشتاتگ یک گلاسے آپ دست ءَ انت یک دست ءَ برٛنج ءِ پِلیٹ یے ،گوں ہمے توار ءَ ’’ماہیکان جان تو سُہب ءَ چہ ہِچ نہ وارتگ انوں تو پدا اشتاپی روگ ءَ ئے ہچ نہ ورئے گڈا چوں تو وان ئے……..؟؟؟‘‘ ۔ من ءَ ہمے دمان ءَ ہما اسپتال ءِ یات کئیت کہ یک ماتے چوں تلوسگ ءَ بیت وتی چُک ءِ ہاتر ءَ چوں پریات کنت ۔ہمے وڑ ءَ ماہیکان وتی وانگ ءِ پِڑا مات ءِ اَرزشت ءَ جوانیں وڑ ءَ سرپد بیت ءُ دگنیا ءِ چُکاں گشگ لوٹ اِیت کہ شمئے مات ءِ واستہ مزنیں وش بہتی ہمیش انت کہ شما آئیءِ اولاد اِت وہدے چُک ہمے گپ ءَ سرپد بہ بیت کہ ما وتی مات ءِ چُک اِیں گڈا مات ءِ واستہ اِیشی ءَ چے مزنیں وشی ہچ بیت نہ کنت پرچہ کہ وہدے تو اِے گپ ءَ مارئے اِے منی مات اِنت گڈا ترا الم آئیءِ مہر ءِ سرپدی رس اِیت ۔ مات ءِ مہر ءَ ماہیکان بازیں رنگ ءَ درشان کنت کہ وہدے منی ٹریننگ لیبر روم ءِ تہ ءَ لگ اِت گڈا من وتی ما تءَ ابید دگہ کس وتی بہشت سر پد نہ بوت آں مات درد ءَ چہ تلوسگ ءَ بیت انچیں درد کہ سگگ بوہگ ہم گرٛان انت بلے آ اولی رند ءَ وتی چُک ءَ گند اِیت گڈا انچو بچکند اِیت گشئے آئیءَ ہچ وڑیں درد نہ بوتگ ۔یک روچے لیبر روم ءِ تہ ءَ آجنین آدم ءِ تب سک حراب بیت آ pphبزاں post partum haemorrhage ءِ تہ ءَ رؤت اے وہد ڈاکٹرانی وس ءَ چہ ڈن بیت کہ آ مات پدا یک برے زند ءِ وشی ءَ دیست بہ کنت ۔آوہدءَ ہم مات ءِ جُست ہمے بیت کہ منی چُک کجا انت چون انت !! اے pphہما نادرٛاہی انت وہدے چِلگ ءَ پد زالبول ءِ ہون مزنیں کساس ءَ زوال بہ بنت ءُ اے caseءِ تہ ءَ باز کم مردم پدا زندگ بوت کنت اگاں حدا آئیءَ یک نوکیں زندے بہ دنت ….. یک دگہ جاگہہ یے ءَ ماہیکان گش اِیت وہدے منی ٹریننگ پیڈس ایمر جنسی paeds emergencyءَ لگ اِیت گڈا اودا ہم مات ءِ مہر منی چم ءَ پچ کننت من انجیکشن ءَ بس دست ءَ کن آں گڈا مات ءِ چم اَرسیگ بنت آگرٛیوگ ءَ بِنا کنت کہ اِے انجیکشن منی چُک ءَ لگ اِیت اِے تِپل ءَ سک درد بیت ۔دگہ بازیں انچیں درور اَست …… اِے کسّہاناں ماہیکان ہما چُکاں گُشگ لوٹ اِیت کہ آبے سُدھ ءُ سما انت …… من اِدا کُلیں چُکاں گُشگ لوٹ آں شما وتی مکّہ بزاں وتی ماتانی دل ءَ کدی حراب مہ کن اِت ۔اگاں گوں شما مزنیں جہد نہ بیت من نہ گُش آں مزنیں کار بہ کن اِت بلے وتی زند ءِ ہر پِڑا وتی سوب مندی ءِ جہد ءَ بہ کن اِت پرچا کہ شمئے سوبین بوہگ ءَ چہ مزنیں وشّی پہ شمئے مات ءِ ہاتر ءَ دگہ ہچ بوت نہ کنت اگاں چُک وتی مات ءِ دل ءَ وش بہ کنت گڈا دگنیا ءِ ہچ زِکت آئیءَ سوبین بوہگ ءَ چے داشت نہ کنت ۔